5 liedjies om jou week op te vrolik
JY LEES NOU 5 liedjies om jou week op te vrolik
Ian Bredenkamp, ons musiekblogger, het soos altyd 'n spesiale liedjie vir elke werkdag van jou week uitgesoek.
DIS die laaste week van die maand – altyd 'n bittersoet ervaring omdat jou geld waarskynlik nou al op is. Die goeie nuus is dis betaaldag-week en jy het waarskynlik vyf dae van lekkerkry wat voorlê voor daai ellendige debietorders jou rekening begin leegsuig. Hier is liedjies om jou gelukkig te maak! Lekker inkopies doen!
Die Flying Lizards is vir net een liedjie bekend . . . hul opname van Money het in 1979 vir hulle 'n treffer-enkelsnit geword. Dink daaraan as jou tema vir betaaldagweek . . .
Die internasionale Eerste Dame van rock, Bonnie Tyler, kom vandeesweek SA toe vir 'n reeks konserte. Die Johannesburgse konserte is reeds uitverkoop en later in die maand sal sy in Bloem en Kaapstad wees. Hier is haar nommereen-treffer wat in 1983 boaan die parades was, Total Eclipse of the Heart.
Dis die middel van die week. Klein Saterdag. Hier is iets vroliks om jou deur die res van die week te help kry: Kelly Clarkson se nuutste treffer, People Like Us.
Donderdae krap ons in die oude doos. Kom ons gaan terug 1990's toe met dié juweeltjie deur die Sweedse poprock-groep Roxette.
Is jy al reg vir die naweek? Ek dink jy moet vandag 'n lekker dawerende doef-doef-vloervuller kry om by die werk te speel. One Direction is terug op die trefferparade met hul nuwe liedjie, Best Song Ever. Geniet jou naweek!
Ian Bredenkamp is gek oor musiek! Hy bied 'n daaglikse program op 94.5 Kfm aan en behartig musieknuus vir 567 Cape Talk en Eyewitness News. Volg hom op Twitter by @IanBredenkamp.